A korábban jótékonykodó bajai lángosost fenyegették meg a címben idézett tartalmú névtelen levéllel, miután bejelentette, elindulna a Fidesszel szemben a helyi önkormányzati választáson.

Idézze fel a 2019-es önkormányzati választás kampányának és a szavazás napjának eseményeit, illetve kövesse a fejleményeket cikksorozatunkkal. Innen megtudhat mindent arról, mi történik az ország önkormányzataiban.

Videóban mondta el a bajai lángosos – akit korábban azért hurcoltak meg, mert hajléktalanoknak ingyen adott lángost – hogy meleg.

Facebookra feltöltött videójában azt mondja, olyan névtelen levél várta a postaládában, amire nem számított. Ebben mindössze annyi állt: "Vagy abbahagyod a Fidesz támadását, vagy mindenki megtudja, hogy homoszexuális vagy. BNO."

A BNO-aláírás szerinte a Bajai Nemzeti Oldal nevű Fidesz-párti szerveződést takarja. Azt nem tudja, hogyan tudták meg a lakcímét, de arra gyanakszik, hogy onnan, hogy a városházán feltett egy kérdést, amihez a lakcímét is el kellett árulnia.

Azt is elmondta, hogy el fog indulni az őszi önkormányzati választásokon, és nem hagyja, hogy ilyen zsarolásokkal tántorítsák el. Szeretné elkerülni a rossz szándékot és gyűlöletet, amivel a közeljövőben ez alapján szembe kell majd néznie, ezért inkább elébe ment a támadásoknak, mondja.

A videóban azt is elmeséli, konzultált a bejelentésről családjával, és arra jutott, inkább elmondja:

Ötgyermekes családapa vagyok, elvált, van még két örökbe fogadott gyermekem, hívő keresztény ember vagyok, és mégis meleg.

A videó: